Wendell Meredith Stanley

Wendell Meredith Stanley (* 16. august 1904, Ridgeville, Indiana, USA – † 15. jún 1971, Salamanca, Španielsko) bol americký biochemik a virológ, ktorý v roku 1946 spolu s Jamesom Sumnerom a Johnom Northropom získal Nobelovu cenu za chémiu za „prípravu enzýmov a vírusových proteínov v čistej forme“.

 Životopis 
Získal titul B.S. v chémii na Earlham College. Potom študoval na Univerzite v Illinois, kde v roku 1927 získal titul M.S. a o dva roky neskôr Ph.D. v chémii.

Chvíľu pracoval s Heinrichom Wielandom v Mníchove a do Spojených štátov sa vrátil roku 1931. Potom až do roku 1948 pracoval v Rockefellerovom inštitúte. Neskôr sa stal profesorom biochémie na Kalifornskej univerzite v Berkeley.

V roku 1935 kryštalizoval vírus tabakovej mozaiky, ktorý spôsobuje chorobu tabaku, a izoloval z neho nukleoproteín.

V roku 1946 získal Nobelovu cenu za chémiu. Bolo mu udelených niekoľko čestných titulov z amerických i zahraničných univerzít, napr. z Harvardu, Yale, Princetonu a Parížskej univerzity.

V roku 1929 sa oženil s Marian Staplesovou, s ktorou mal neskôr tri dcéry a jedného syna.

 Referencie 

 Iné projekty 

 Externé odkazy 
 Biografia na Nobelprize.org 

 Zdroj 


Kategória:Biochemici USA
Kategória:Virológovia USA
Kategória:Laureáti Radu vychádzajúceho slnka
Kategória:Nositelia Nobelovej ceny z USA
Kategória:Nositelia Nobelovej ceny za chémiu
Kategória:Členovia American Academy of Arts and Sciences
Kategória:Členovia United States National Academy of Sciences